PFเครื่องติดราคาวิ่ง4%เป้า1.50บาท
PF แรงไม่เลิก วิ่งแรง 4% วอลุมแน่นเกินพันล้าน
11 ต.ค. 2555

PF แรงไม่เลิก วิ่งแรง 4% วอลุมแน่นเกินพันล้าน
การซื้อขายหุ้นบริษัท พร็อพเพอร์ตี้ เพอร์เฟค (PF) วันที่ 11 ต.ค. 2555 ผันผวนสูง ราคาระหว่างวันมีทั้งบวกและลบสลับกัน แต่สุดท้ายกระชากปิดที่จุดสูงสุดของวันที่ระดับ 1.26 บาท บวก 0.05 บาท หรือ 4.13% ท่ามกลางมูลค่าการซื้อขายสูงกว่า 1,099 ล้านบาท ติดอันดับ 6 หุ้นที่มีการซื้อขายสูงสุดในตลาดหลักทรัพย์แห่งประเทศไทย 
มาร์เก็ตติง กล่าวว่า นักลงทุนสลับตัวหุ้นเก็งกำไรหุ้นในหมวดพัฒนาอสังหาริมทรัพย์ขนาดเล็ก โดยขายตัวที่ราคาขยับขึ้นมามากแล้ว เช่น บริษัท แสนสิริ (SIRI) และโยกไปลุยหุ้น PF อาศัยข่าวดีสนับสนุนเรื่องผลการดำเนินงานที่ดีขึ้นตามการเปิดขายโครงการใหม่ ซึ่งเมื่อราคาอ่อนตัวลงระหว่างวันก็มีแรงซื้อเข้าไปพยุง โดยมีเป้าหมายที่จะทำราคาในช่วงสั้นไปถึง 1.50 บาท 
ราคาหุ้น PF ที่ดีดขึ้นแรงในช่วงนี้ จูงใจให้ผู้ถือใบสำคัญแสดงสิทธิซื้อหุ้น หรือวอร์แรนต์ รุ่นที่ 3 (PF3) มาแปลงสภาพเป็นหุ้นสามัญในราคาหุ้นละ 1 บาท จำนวน 5 ราย รวม 73,932,601 หุ้น รวมเป็นเงิน 73.93 ล้านบาท คงเหลือวอร์แรนต์ที่ยังไม่ได้ใช้สิทธิจำนวน 319,932,694 หน่วย
ด้านนายนพพร บุญถนอม ผู้บริหาร SIRI รายงานการขายหุ้นจำนวน 5 แสนหุ้น ในราคาหุ้นละ 3.20 บาท รวมเป็นเงิน 1.6 ล้านบาท ล่าสุดราคาปิดที่ 3.10 บาท ลดลง 0.10 บาท 
นายเขมไชย รสานนท์ ขายหุ้นบริษัท รสา พร็อพเพอร์ตี้ ดีเวลลอปเม้นท์ (RASA) จำนวน 0.17% คงเหลือจำนวน 9.85%